
Εκτέλεση Κρατικού Προϋπολογισμού 12 - μήνου 2013

Σύμφωνα με τα προσωρινά στοιχεία εκτέλεσης του κρατικού προϋπολογισμού, σε τροποποιημένη ταμειακή βάση, για το 12-μηνο  Ιανουαρίου – Δεκεμβρίου, παρουσιάζεται έλλειμμα  στο ισοζύγιο του κρατικού προϋπολογισμού ύψους 5.353 εκατ. ευρώ έναντι ελλείμματος 15.688 εκατ. ευρώ το αντίστοιχο διάστημα του 2012 και αναθεωρημένου στόχου για έλλειμμα 6.085 εκατ. ευρώ. Το πρωτογενές αποτέλεσμα διαμορφώθηκε σε πλεόνασμα ύψους 691 εκατ. ευρώ, έναντι πρωτογενούς ελλείμματος 3.464 εκατ. ευρώ για την ίδια περίοδο το 2012 και αναθεωρημένου στόχου για πρωτογενές πλεόνασμα 15 εκατ. ευρώ.

Το ύψος των καθαρών εσόδων του κρατικού προϋπολογισμού ανήλθε σε 52.914 εκατ. ευρώ παρουσιάζοντας μείωση κατά 328 εκατ. ευρώ ή 0,6% έναντι του αναθεωρημένου στόχου . 

Τονίζεται ότι η εν λόγω υστέρηση οφείλεται αποκλειστικά στα μειωμένα έσοδα του ΠΔΕ κατά το μήνα Δεκέμβριο τα οποία ανήλθαν σε 151 εκατ. € , μειωμένα κατά 572 εκατ.€ ή 79% έναντι του στόχου. Σημειώνεται ότι το μεγαλύτερο μέρος αυτής της μείωσης προέρχεται από την καθυστέρηση απόδοσης εσόδων από τα ταμεία της Ευρωπαϊκής Ένωσης και εκτιμάται ότι θα αποδοθούν στους πρώτους μήνες του 2014.

Τα καθαρά έσοδα του τακτικού προϋπολογισμού ανήλθαν σε 48.339 εκατ. ευρώ, 233 εκατ. ευρώ ή 0,5% υψηλότερα έναντι των εκτιμήσεων πραγματοποιήσεων του 2013 .

Το σύνολο των φορολογικών εσόδων διαμορφώθηκε σε 44.339 εκατ. ευρώ  και υστέρησε οριακά κατά 64 εκατ. ευρώ ή -0,1% έναντι των εκτιμήσεων πραγματοποιήσεων του 2013. 

Οι επιστροφές φόρων ανήλθαν σε 2.819 εκατ. ευρώ  υστερώντας κατά 82 εκατ. ευρώ ή 2,8% έναντι του στόχου. Επιπλέον του ποσού αυτού  έχουν επιστραφεί 642 εκατ. ευρώ που αφορούν επιστροφές φόρων παρελθόντων οικονομικών ετών.

Οι δαπάνες του κρατικού προϋπολογισμού ανήλθαν στα 58.267 εκατ. ευρώ και παρουσιάζονται μειωμένες κατά 1.061 εκατ. ευρώ έναντι του αναθεωρημένου στόχου (59.327 εκατ. ευρώ).

Ειδικότερα, οι δαπάνες του τακτικού προϋπολογισμού ανήλθαν σε 51.617   εκατ. ευρώ και είναι μειωμένες έναντι του αναθεωρημένου στόχου κατά 1.060 εκατ. ευρώ, κυρίως λόγω της μείωσης των πρωτογενών δαπανών κατά 781 εκατ. ευρώ έναντι του αναθεωρημένου στόχου (44.831 εκατ. ευρώ).

Οι δαπάνες του τακτικού προϋπολογισμού παρουσιάζονται μειωμένες σε σχέση με την αντίστοιχη περίοδο του 2012 κατά 9.883 εκατ. ευρώ ή σε ποσοστό 16,1%. Η μείωση αυτή οφείλεται κυρίως στη μείωση του συνόλου  των πρωτογενών δαπανών κατά 3.479 εκατ. ευρώ ή ποσοστό 7,3% σε σχέση με την αντίστοιχη περίοδο του 2012, καθώς και στη μείωση των τόκων κατά 6.180 εκατ. ευρώ ή ποσοστό 50,6% σε σχέση με την αντίστοιχη περίοδο του 2012.
